KIRJALLINEN KYSYMYS E-3345/97 komissiolle esittäjä(t): W.G. van Velzen (PPE) (22. lokakuuta 1997)

Aihe: Matkapuhelinpalvelujen käyttäjien kohtaamat ongelmat eurooppalaisen 112-hätänumeron toiminnassa

Lokakuun alussa 1997 Alankomaiden lehdistössä oli uutisia siitä, että eurooppalainen 112-hätänumero toimii huonosti matkapuhelimista. Näitä ongelmia ei esiinny, kun hätäpuhelu soitetaan kiinteästä puhelinliittymästä. Päätöksellä N:o 91/396/ETY ((EYVL L 217, 6.8.1991, s. 31. )) otettiin käyttöön yhteinen 112-hätänumero ja määrättiin, että jäsenvaltioiden on toteutettava tarvittavat toimenpiteet sen turvaamiseksi, että numero toimii kunnolla.

1. Onko komissio tietoinen ongelmista, joita matkapuhelimien käyttäjillä on Alankomaissa 112-hätänumeron suhteen? Jos se on tietoinen, millaisia yhteyksiä asiasta on ollut Alankomaiden hallituksen kanssa?

2. Mitä mahdollisuuksia komissiolla on huolehtia siitä, että Alankomaat täyttää edellä mainitun päätöksen 4 artiklassa kuvatut velvoitteensa?

3. Onko komissio tietoinen samankaltaisista ongelmista muissa jäsenvaltioissa?

4. Onko komissio valmis tutkimaan pikaisesti Euroopan tasolla yhdessä teknisten tutkimuslaitosten, palveluntarjoajien ja televiestintälaitteiden toimittajien kanssa, miten löydetään nopea (tekninen) ratkaisu tähän hyvin vakavaan ongelmaan, jonka seurauksena voidaan menettää ihmishenkiä?

Komission jäsenen Martin Bangemannin komission puolesta antama vastaus (8. joulukuuta 1997)

1. Alankomaat pyysi vuonna 1992 neuvoston päätöksen 91/396/ETY 3 artiklan 2 kohdan perusteella lisäaikaa eurooppalaisen hätänumeron käyttöönottoa varten enintään 31. joulukuuta 1996 saakka rahoitukseen ja organisointiin liittyvien vaikeuksien vuoksi. Alankomaiden viranomaiset ilmoittivat komissiolle helmikuussa 1997, että 112-hätänumero on ollut käytössä koko maassa 31. joulukuuta 1996 lähtien. Komissio ei ole saanut tämän jälkeen tietoja tai valituksia 112-hätänumeron käyttöönotosta Alankomaissa, eikä se ole tietoinen mistään erityisistä matkapuhelimiin liittyvistä ongelmista.

2. Komissio on seurannut tiiviisti neuvoston päätöksen 91/396/ETY saattamista osaksi kansallista lainsäädäntöa ja sen täytäntöönpanoa jäsenvaltioissa ja esittänyt useaan otteeseen tätä koskevia kertomuksia vetoomusvaliokunnalle (2. helmikuuta 1995, 22. marraskuuta 1995, 9.-13. kesäkuuta 1997). Rikkomismenettelyjä käynnistettiin tämän vuoden alussa kolmea jäsenvaltiota vastaan, jotka eivät ole vielä ilmoittaneet kansallisia täytäntöönpanotoimenpiteitä. Mainittakoon myös, että komissio on EY:n perustamissopimuksessa määrättyjen virallisten valtuuksien lisäksi kehittänyt säännöllisiä yhteyksiä kaikkien jäsenvaltioiden kansallisiin viranomaisiin, mikä kuuluu toimiin, joilla varmistetaan televiestintäpaketin saattaminen osaksi kansallista lainsäädäntöä. Epävirallisten kanavien käyttö on osoittautunut erittäin tehokkaaksi tavaksi jäsenvaltioiden auttamiseksi ja ajantasaisten tietojen hankkimiseksi täytäntöönpanon edistymisestä. Komissio turvautuu näihin epävirallisiin kanaviin tarkistaakseen, miten Alankomaan viranomaiset ovat panneet täytäntöön kyseisen päätöksen.

3. Jos ei oteta lukuun niitä kolmea jäsenvaltiota, jotka eivät ole vielä panneet täytäntöön neuvoston päätöstä, komissio ei ole tietoinen mistään, erityisesti matkapuhelimiin liittyvistä 112-säännöksen täytäntöönpanoa koskevista ongelmista.

4. Komission mielestä ei ole tarpeen ottaa käyttöön muita seurantamenettelyjä kuin edellä mainitut.